b'\n_START_ARTICLE_\nUranofan\n_START_SECTION_\nPosebnosti\n_START_PARAGRAPH_\nMineral vsebuje do 40,6% urana in je zato zelo radioaktiven. Njegova aktivnost je pribli\xc5\xbeno 72,7 kBq/g. Naravni kalij na primer ima aktivnost samo 31 Bq/g._NEWLINE_Uranofan ni fluorescenten, nekateri primerki pa v UV svetlobi kljub temu v\xc4\x8dasih \xc5\xa1ibko zeleno fluorescirajo. V kislinah ni obstojen.\n_START_SECTION_\nOdkritje in poimenovanje\n_START_PARAGRAPH_\nUranofa je leta 1853 v rudniku Miedzianka v Gornji \xc5\xa0leziji (Poljska) odkril in opisal M. Websky. Njegovo ime je sestavljeno iz besed uran in gr\xc5\xa1ke besede \xcf\x86\xce\xb1\xce\xaf\xce\xbd\xcf\x89 [fanos], ki pomeni pokazati se ali zdeti se. Ime torej pomeni, da je nekak\xc5\xa1en navidezni uran.\n_START_SECTION_\nRazli\xc4\x8dki\n_START_PARAGRAPH_\nSpojina Ca[UO\xe2\x82\x82|SiO\xe2\x82\x83OH]\xe2\x82\x82 \xe2\x80\xa2 5H\xe2\x82\x82O je dimorf z uranofanom beta, ki prav tako kristalizira v monoklinskem kristalnem sistemu, ampak v drugi prostorski skupini.\n_START_SECTION_\nNahajali\xc5\xa1\xc4\x8da\n_START_PARAGRAPH_\nUranofan je eden od najpogostej\xc5\xa1ih uranovih silikatov. Kot tipi\xc4\x8den sekundarni mineral, ki je nastal s preperevanjem uranitita, se pojavlja v le\xc5\xbei\xc5\xa1\xc4\x8dih urana in pegmatitih. Spremljajo\xc4\x8di minerali so polega uranofana beta \xc5\xa1e kazolit, avtunit in metaavtunit, fosfuranilit, torbernit in razni uranovi oksidi ter kalcit, malahit, almandin in muskovit._NEWLINE_Leta 2010 je bilo poznanih ve\xc4\x8d kot 700 nahajali\xc5\xa1\xc4\x8d uranofana. Najpomembnej\xc5\xa1a svetovna nahajali\xc5\xa1\xc4\x8da so v Kongu, Katangi, ZDA in Kanadi. Najbolj znana nahajali\xc5\xa1\xc4\x8da v Evropi so v Italiji (Como in Trentino), Franciji (Les Bois Noires, Auvernier), Nem\xc4\x8diji (W\xc5\x8dlsendorf, Bavarska) in \xc4\x8ce\xc5\xa1ki (J\xc3\xa1chymov)._NEWLINE_V Sloveniji so nahajali\xc5\xa1\xc4\x8da uranofana na severnem obrobju Polhograjskega hribovja med Polhovcem in Valterskim vrhom_NEWLINE_Najlep\xc5\xa1e kristale uranofana velikosti do 1\xc2\xa0cm so na\xc5\xa1li v rudniku Musonoi v kongo\xc5\xa1ki pokrajini Katangi, \xc5\xbearkaste kristalne skupke pa v rudniku Madawaska v Kanadi.\n_START_SECTION_\nUporaba\n_START_PARAGRAPH_\nUranofan je ena od uranovih rud.\n_START_SECTION_\nRavnanje\n_START_PARAGRAPH_\nPri ravnanju z radioaktivnim uranofanom je treba uporabljati ustrezna za\xc5\xa1\xc4\x8ditna sredstva. Drobne iglice in luske uranofana se namre\xc4\x8d zlahka zapi\xc4\x8dijo v ko\xc5\xbeo in postanejo trajen vir nevarnega radioaktivnega sevanja.'